text: [{"text_idx": "#000001", "text": "Fo\u0301lkaflokkurin vinnur innaftur i\u0301 Su\u00f0urstreymi"}, {"text_idx": "#000002", "text": "Ny\u0301ggja veljarakanningin sum er kunngj\u00f8rd a\u0301 Portalinum, bendir eisini a\u0301, at eisini kvinnurnar hava fingi\u00f0 a\u0301liti\u00f0 a\u0301 Fo\u0301lkaflokkin aftur"}, {"text_idx": "#000003", "text": "Ho\u0301ast Fo\u0301lkaflokkurin i\u0301 ny\u0301ggjastu veljarakanningini gongur eitt vet aftur i\u0301 mun til seinasta val, so er hesin flokkur kortini tann mest a\u0301hugaverdi i\u0301 ny\u0301ggjastu veljarakanningini \u2013 ho\u0301ast ta\u00f0 er Javna\u00f0arflokkurin, i\u00f0 stendur sum vinnarin."}, {"text_idx": "#000004", "text": "Ors\u00f8kin er sja\u0301lvandi, at fyri bert fa\u0301um vikum si\u0301\u00f0ani var\u00f0 Fo\u0301lkaflokkurin spa\u0301ddur at fa\u0301a eitt sera va\u0301naligt val. Hetta var\u00f0 eisini sta\u00f0fest i\u0301 einum luffalsligum va\u0301naligum fo\u0301lkatingsvali \u2013 eitt val, i\u00f0 var so miki\u00f0 va\u0301naligt, at ta\u0301verandi forma\u00f0ur floksins, Christian F. Andreasen, bru\u0301kti tv\u00f8rrandi stu\u00f0ulin til at leggja fra\u0301 s\u00e6r sum forma\u00f0ur og gevast i\u0301 politikki."}, {"text_idx": "#000005", "text": "Hildi\u00f0 var\u00f0 ikki, at ny\u0301ggi ungi forma\u00f0urin, Beinir Johannesen, fo\u0301r at megna at fa\u0301a flokkin upp a\u0301 beinini aftur undan l\u00f8gtingsvalinum, sum longu ta\u0301 var u\u0301tskriva\u00f0. Men hetta tykist nu\u0301 ikki at passa kortini. Alt bendir a\u0301, at Fo\u0301lkaflokkurin stendur n\u00e6stan li\u0301ka sterkur nu\u0301, sum til vali\u00f0 seinast, ta\u0301 Fo\u0301lkaflokkurin gj\u00f8rdist st\u00f8rstur."}, {"text_idx": "#000006", "text": "A\u0301 fo\u0301lkatingsvalinum 31. oktober fekk Fo\u0301lkaflokkurin 15,5 prosent. I\u0301 fyrstu veljarakanningini eftir fo\u0301lkatingsvali\u00f0 \u2013 gj\u00f8rd 8. november \u2013 gekk flokkurin eitt sindur fram til 16,4 prosent."}, {"text_idx": "#000007", "text": "Men so na\u0301ddi flokkurin botnin i\u0301 eini veljarakanning 14. november, sum gav 12,6 prosent og fy\u0301ra tingsessir. Hetta var um ta\u00f0 mundi\u00f0, at ato\u0301ra fly\u0301ggjanin var u\u0301r flokkinum, serliga i\u0301 Su\u00f0urstreymi. Christian Andreasen valdi at gevast i\u0301 politikki, Annika Olsen melda\u00f0i seg u\u0301r (fyri seinni at stilla upp fyri Tjo\u0301\u00f0veldi), og landssty\u0301risma\u00f0urin So\u0301lvit Nols\u00f8e valdi eisini at fara u\u0301r flokkinum og landssty\u0301rissessinum fyri at stilla upp fyri Framso\u0301kn. Eisini leg\u00f0i nevndin i\u0301 veljarafelagnum i\u0301 Havn fra\u0301 s\u00e6r umframt forma\u00f0urin i\u0301 ungdo\u0301msfelagnum."}, {"text_idx": "#000011", "text": "Til seinastu kanning fekk Fo\u0301lkaflokkurin undirt\u00f8ku fra\u0301 11 prosentum i\u0301 h\u00f8vu\u00f0ssta\u00f0num og 25 prosentum uttan fyri h\u00f8vu\u00f0ssta\u00f0in. I\u0301 ny\u0301ggjastu kanningini f\u00e6r Fo\u0301lkaflokkurin undirt\u00f8ku fra\u0301 15 prosentum i\u0301 h\u00f8vu\u00f0ssta\u00f0num og 29 prosentum uttan fyri h\u00f8vu\u00f0ssta\u00f0in. Ein framgongd a\u0301 fy\u0301ra prosentstig i\u0301 ba\u0301\u00f0um f\u00f8rum, men lutfalsliga ein no\u0301gv st\u00f8rri framgongd i\u0301 h\u00f8vu\u00f0ssta\u00f0num, ma\u0301 sta\u00f0festast."}, {"text_idx": "#000012", "text": "T\u00f8lini avdu\u0301ka eisini, at kvinnurnar aftur hava fingi\u00f0 st\u00f8rri a\u0301lit a\u0301 Fo\u0301lkaflokkin. Til seinastu kanning vo\u0301ru ta\u00f0 bert 15 prosent av kvinnunum, sum valdu Fo\u0301lkaflokkin \u2013 nu\u0301 eru ta\u00f0 21."}, {"text_idx": "#000014", "text": "I\u0301 Havn er Javna\u00f0arflokkurin no\u0301gv st\u00f8rstur vi\u00f0 30 prosentum framman fyri Tjo\u0301\u00f0veldi vi\u00f0 25, Fo\u0301lkaflokkinum vi\u00f0 15 og Sambandsflokkinum vi\u00f0 13 prosentum. Men her er Framso\u0301kn vi\u00f0 11 prosentum ikki so langt aftanfyri. Hinvegin f\u00e6r Framso\u0301kn bert 4 prosent av atkv\u00f8\u00f0unum uttan fyri Havnina."}, {"text_idx": "#000015", "text": "Javna\u00f0arflokkurin er vi\u00f0 34 prosentum no\u0301gv best umto\u0301kti flokkur millum konufo\u0301lkini (Fo\u0301lkaflokkurin 21 og Sambandsflokkurin og Tjo\u0301\u00f0veldi 16 prosent), me\u00f0an Fo\u0301lkaflokkurin vi\u00f0 26 prosentum er best umto\u0301ktur millum mannfo\u0301lkini (Javna\u00f0arflokkurin 20, Tjo\u0301\u00f0veldi 19 og Sambandsflokkurin 16 prosent)."}, {"text_idx": "#000016", "text": "Ta\u0301 hugt ver\u00f0ur eftir aldurssamansetingini (undir og yvir 45 a\u0301r) so er tali\u00f0 li\u0301ka hja\u0301 trimum teimum st\u00f8rstu flokkunum, Javna\u00f0arflokkinum (27 prosent av hv\u00f8rjum), Fo\u0301lkaflokkinum (23) og Tjo\u0301\u00f0veldi (18)."}, {"text_idx": "#000018", "text": "Hinvegin fa\u0301a Framso\u0301kn og Mi\u00f0flokkurin lutfalsliga fleiri atkv\u00f8\u00f0ur fra\u0301 teimum undir 45 a\u0301r enn yvir."}, {"text_idx": "#000027", "text": "Bilur vi\u00f0 fimm gentum bo\u0301lta\u00f0i runt"}]